ঢাকায় এলেন বড় মামা ফজলুর রহমানের কাছে। তিনি তখন ঢাকায় বদলি হয়ে এসেছেন। সেখানে থেকে তিনি ঢাকা বিশ্ববিদ্যালয়ে ভর্তি পরীক্ষা দিয়ে পরিসংখ্যান বিভাগে সুযোগ পেলেন। এই বিভাগে পড়ার সুযোগ পেয়ে তিনি খুব খুশি হয়েছিলেন। শুরু হলো বিশ্ববিদ্যালয়ের জীবন। পাঠ্যবইয়ের বাইরে অন্য বইও পড়ার আগ্রহ বেড়ে গেল। বিশ্ববিদ্যালয়ের লাইব্রেরি আর পাবলিক লাইব্রেরি হয়ে উঠল তাঁর প্রিয় স্থান। ক্লাসের ফাঁকে লাইব্রেরিতে গিয়ে ঢুকতেন। অকারণ আড্ডা দিতে পছন্দ করতেন না। অবসর পেলে গান শুনতেন। বিশেষ করে, দেশাত্মবোধক গান। রেডিওতে গান শোনা ছিল তাঁর বিনোদন।